A JFK – A nyitott dosszié (eredeti cím: "JFK") 1991-es politikai dráma. Rendezője Oliver Stone. A film John F. Kennedy 1963-as meggyilkolásának és a tények eltitkolásának körülményeit vizsgálja. A főszereplő New Orleans kerületi ügyésze, Jim Garrison, akit Kevin Costner játszik. Garrison vádat emel New Orleans egyik megbecsült üzletembere, Clay Shaw ellen (Tommy Lee Jones), akiről feltételezi, hogy köze van a merénylet megszervezéséhez. Az ügyben korábban Lee Harvey Oswald volt az egyedüli vádlott (Gary Oldman), a „magányos merénylő”, akit két kormányzati vizsgálat is bűnösnek talált: a „Warren-jelentés”, és a House Select Committee on Assassinations. Ez utóbbi megállapítása szerint Oswaldon kívül még egy merénylő volt.